b'\n_START_ARTICLE_\nAnthony Fokker\n_START_SECTION_\nZa\xc4\x8detki\n_START_PARAGRAPH_\nRodil se je na otoku Java, ki je bil takrat nizozemska kolonija, o\xc4\x8detu lastniku kavne planta\xc5\xbee. Dru\xc5\xbeina se je kmalu po njegovem rojstvu vrnila na Nizozemsko v Haarlem, da bi njemu in njegovi sestri zagotovila \xc5\xa1olanje v doma\xc4\x8dem okolju. Anton je bil kar te\xc5\xbeaven u\xc4\x8denec, pokazal pa je zanimanje za mehaniko. O\xc4\x8de ga je poslal v Nem\xc4\x8dijo, da bi se izu\xc4\x8dil za avtomehanika, vendar se je \xc5\xbee prej navdu\xc5\xa1il nad letalstvom, zato se je prepisal.\n_START_SECTION_\nVpletenost na Nem\xc5\xa1ko stran v vojni\n_START_PARAGRAPH_\nLeta 1912 je v Nem\xc4\x8diji ustanovil svoje prvo podjetje, Fokker Aeroplanbau in razvil ve\xc4\x8d modelov letal. Z o\xc4\x8detovo denarno podporo je zgradil svoje prvo letalo, de Spin (pajek). Prvi dve letali sta strmoglavili, s tretjim pa je postal znan po ve\xc4\x8d odmevnih demonstracijskih poletih, ki jih je opravil kar sam. Ustanovil je tudi tovarni\xc5\xa1ko \xc5\xa1olo za letalske pilote. _NEWLINE_\xc5\xbde pred izbruhom prve svetovne vojne je za\xc4\x8del delati za nem\xc5\xa1ko vojsko in zanje izdeloval izklju\xc4\x8dno lahka enosede\xc5\xbena letala. Med samo vojno je skonstruiral \xc5\xa1tevilna slavna letala, med njimi Fokker Eindecker in Fokker Dr.I. Slednje je zaslovelo zaradi uspehov asov, kot je bil Manfred von Richthofen. Pripisujejo mu tudi eno pomembnej\xc5\xa1ih iznajdb na tem podro\xc4\x8dju - mehanizem sinhronizacije mitraljeza z letalskim vijakom, ki je omogo\xc4\x8dal namestitev mitraljeza za motorjem in propelerjem. To je dalo v za\xc4\x8detku nem\xc5\xa1kim pilotom, kot so von Richthofen, Immelmann in Boelcke ogromno prednost v zra\xc4\x8dnih bojih._NEWLINE_Leta 1918 pa je izdelal tehni\xc4\x8dno najpopolnej\xc5\xa1ega lovca cele vojne - Fokker D.VII. To letalo mu je prineslo velik finan\xc4\x8dni uspeh, saj je zanj dobil veliko naro\xc4\x8dil, letalo pa so izdelovali po licenci tudi drugje. Vsega skupaj so jih izdelali okrog 3.300.\n_START_SECTION_\nPobeg domov\n_START_PARAGRAPH_\nPo koncu prve svetovne vojne je bilo Nem\xc4\x8diji po dolo\xc4\x8dilih Versajske mirovne pogodbe prepovedano izdelovati letala in letalske motorje. Fokker se je vrnil domov na Nizozemsko in pretihotapil \xc4\x8dez mejo \xc5\xa1e cel vlak delov za letala. Na tej osnovi je ustanovil podjetje Nederlandse Vliegtuigenfabriek (Nizozemska tovarna letal), predhodnika poznej\xc5\xa1ega in zdaj\xc5\xa1njega podjetja Fokker, in se preusmeril v civilno letalstvo._NEWLINE_Leta 1922 je odprl tovarno Atlantic Aircraft Corp. v New Jerseyu v ZDA in pozneje postal tudi ameri\xc5\xa1ki dr\xc5\xbeavljan. V 1920. in 1930. letih so njegova potni\xc5\xa1ka letala prevladovala na trgu. Med drugim so po licenci ameri\xc5\xa1kega Douglasa na Nizozemskem izdelovali potni\xc5\xa1ko letalo DC-2 za evropski trg. Eden od uporabnikov je bila seveda tudi nizozemska dru\xc5\xbeba KLM. _NEWLINE_Umrl je leta 1939 za pnevmokoknim meningitisom, star komaj 49 let. Pokopan je v dru\xc5\xbeinski grobnici v Driehuisu na Nizozemskem.'